**נשים לוחמות בשואה**

**"הנערות הגיבורות… הן נושא הראוי לעטו של סופר גדול"**

**(עמנואל רינגנבלום)**

ככל שנחשפים מקורות חדשים, מתפרסמים זיכרונות ועדויות שלא נודעו עד כה, עולה דמותן של הנשים היהודיות – נערות, אמהות, מחנכות ובעלות תפקידים אחרים, שהשפיעו בצורה מכרעת על יכולת העמידה היהודית תחת הכיבוש הנאצי מהיבטים שונים: שמירת שלמות המשפחה, קיום חומרי יומיומי, תמיכה ועזרה הדדית, וביום פקודה – היו מהן בשורות הלוחמים בגטאות, במחנות וביערות.

בתקופת השואה נקלעו היהודים למצבים לא אנושיים, ומתוך כך נחשפו יכולותיהן הבלתי שגרתיות של הנשים היהודיות, שרבות מהן אף שילמו בחייהן על התגייסותן ללא תנאי.

מילה רסין ומריאן כהן נרצחו כחברות מחתרת ציונית בצרפת, כאשר ניסו להעביר ילדים יהודיים את הגבול מצרפת לשווייץ. מלה צמטבאום מבלגיה ברחה עם אהובה הפולני ממחנה ההשמדה אושוויץ-בירקנאו, נתפסה ונתלתה, לא לפני שירקה בפניו של התליין והבטיחה לו את תבוסת הנאצים.

כמעט בכל ארצות הכיבוש אנו מוצאים נשים הפועלות כקשריות של תנועות הנוער והמחתרת, כפעילות וכלוחמות במחתרת היהודית, כפעילות במסגרת פעולות ההצלה של תנועות הנוער ועוד.



**לוחמות יהודיות במרד גטו ורשה**

**שנתפסו בידי הגרמנים**

**גולה מירה**

גולה מירה נולדה בשנת 1911 בגליציה, למשפחה חסידית. האב השרה בביתו רוח של פתיחות, סובלנות ורצון שבניו ירכשו השכלה רחבה.

על ילדותה סיפר אחיה הצעיר פנחס: "יום אחד, כאשר טיילנו לכיוון "גבעת הקרחת" הסמוכה למקום מגורינו, נתקלנו בילדי הגויים שהחלו משליכים עלינו אבנים. גולה הפגינה חזות של מצביאה ומפקדת, והחלה פוסעת אל מול משליכי האבנים. הבטנו בה בהפתעה והתכוננו לנוס על נפשנו. אבל היא, ללא כל פחד קרבה אל הנערים שמולנו וכעבור דקות מעטות קשרה עמם שיחה. לא רק שלא נסוגה, אלא הצליחה להפוך אותם לידידיה".

בתקופת לימודיה התחילה להתגבש השקפת עולמה. תלמידה יהודיה מכיתתה לא יכלה להמשיך ללמוד, כי להוריה לא היה כסף לשלם את שכר הלימוד. גולה ארגנה את הבנות לתת שיעורי עזר לתלמידים עשירים וכך לממן את לימודיה של הנערה.

בהיותה כבת 13, והיא כבר נערה יפה, ושערה שחור כפחם, פניה שחומים ועיניה גדולות יוקדות, החליטה לכנס את חברותיה למסגרת ציונית מאורגנת. גולה החליטה להקים סניף של הארגון הציוני של הנשים "שלומית" בשם "שלומית הצעירה".

בהמשך הצטרפה גולה לתנועת "השומר הצעיר" יחד עם אחיה הבכור יוסף. עבודתה בתנועה מפגישה אותה עם אולק האוזמן, חברה להנהגה הראשית, והם באו בברית הנישואים.

עם התרבות סימני האנטישמיות והמשבר הכלכלי בפולין החליטו ההורים ב1928- לעבור לבלגיה. גולה סירבה להצטרף למשפחה בטענה, שכחברת הנהגה של השומר הצעיר חובתה לתנועה קודמת והיא נשארת בעיר לבוב.

על רקע וויכוחים אידאולוגיים בחרו אולק וגולה מאוחר יותר בקומוניזם.

ב-1936נשפטה גולה כקומוניסטית ונדונה לכלא הפולני על מעורבותה בהנהגת השביתה. בכלא היא לחמה על זכויות הנשים כאסירות פוליטיות והצליחה במאבקה.

יחד עם יתר האסירות נמלטה גולה מהכלא לפני כניסת הגרמנים – בעקבות מנוסת הסוהרות וחזרה ללבוב, שהיתה כבר תחת שלטון הרוסים.

כאשר פלשו הנאצים לשטחי ברית המועצות (22.6.1941), היתה גולה בחודשי הריונה האחרונים. בהסכמתה הפסיק אולק את לימודיו בטכניון והחליט להצטרף לצבא האדום. מאז נעלמו עקבותיו. גולה הסתתרה במרתף ושם ילדה את בנה יורק, כשאין איש לצידה. משפחתה הצליחה לשלוח עגלון שיביא את גולה והילד אליהם. הנסיעה היתה קשה. כאשר הגיעו לבית הדודה, יצאה גולה לחמם לו חלב, וכאשר שבה, שכב הילד בעריסה ללא רוח חיים. עם מותו של בנה חרב עליה עולמה.

**כעבור מספר שבועות גולה התאוששה ויצאה למיין קופסאות שימורים במחסני הצבא הגרמני, ומיד החלה לחורר אותן על מנת לקלקלן.**

בקרקוב נרתמת לעזרתם של תנועת עקיבא ו"החלוץ הלוחם".

כמו כן סייעה בקשרים עם המחתרת הפולנית הקומוניסטית ה.פ.פ.ר., שגם היא היתה בראשית צעדיה ושאמצעיה הכספיים היו דלים. גולה סייעה בהשגת נשק ואישורי תנועה בעיר.

בחורף 1941-1942 הוקם הארגון המחתרתי "איסקרא" (הניצוץ), וגולה היתה חברת מפקדת הארגון.

שיאה של הפעילות המחתרתית היהודית בקרקוב היה ההתקפה בערב חג המולד 22.12.1942 – **פעולת "ציגנריה".** הפעולה התבצעה בשיתוף פעולה של שני הארגונים. הפגיעה העיקרית הייתה בקפה "ציגנריה", שם נהרגו 11 גרמנים ונפצעו 13. אך עוד באותו לילה נפלו כ-20 מאנשי המחתרת ומפקדיה בידי הגרמנים.

בתחילת מרס 1943, נאסרה גולה בבית הדפוס של ה.פ.פ.ר., שהקימה בקרקוב, ונשלחה לכלא הנשים הלצלו. היא נחקרה באכזריות והיתה חוזרת לתאה שבורת ציפורניים, שותתת דם וחבולה ללא הכר. לאחר זמן הגרמנים העבירו אותה לתא מס' 15, שבו שהו באותה עת כארבעים נשים יהודיות, שהיו עדות להתעללות בגולה. ביניהן היו חמש עשרה בנות של המחתרת ובראשן גוסטה דוידזון-יוסטינה .

שפרה לוסטגרטן, שהושלכה ב –13 למרס לאותו תא, סיפרה שגולה ספגה התעללות יוצאת דופן מידי הגרמנים. בתא הכלא התגלתה שוב אישיותה המקסימה. רוחה לא נשברה והיא תמכה בחברותיה האסירות ועודדה אותן. היא וגוסטה הפכו למנהיגות. **"השפעתן עלינו היתה כל כך רבה, שאם יכלתי לשמור על צלם אנוש אני חבה זאת להן".**

גניה שיינברג (מלצר) זכרה שהמראה של גולה המלאה שטפי דם זעזע אותה קשות, אך התנהגותה יוצאת הדופן עשתה עליה רושם עז. היא זכרה את השיעורים ביהדות שקיבלה מגולה.

הבנות הגיעו להחלטה לברוח, למרות שהן ידעו שאין לכך סיכוי רב. מועד הבריחה נקבע לזמן שינסו להעביר אותן לכלא מונטלופי, בדרכן להשמדה. ביום ה-28 באפריל הועברו חלק מהבנות למרתף הבניין, והיה בכך סימן לכוונת הגרמנים. בלילה תכננו את הבריחה, ולאחר ששרו כולן את התקוה רבצו על המזרונים ערות ושותקות. למחרת בבוקר הן הובלו אל המשאית. האות ניתן והבנות התפזרו לכל עבר, כשהכדורים קוצרים בהן. גניה מצאה מסתור במרווח שבין שער ברזל אחד לחומת החצר של בית דירות בסימטה הסמוכה. פתאום הגיעה לשם גולה, פניה היו מכוסות דם. המקום היה צר מלהכיל את שתיהן. "כאן לא טוב", אמרה ויצאה במרוצה אל הרחוב. נשמע קול יריה קרוב ובהמשך עוד מספר צרורות. אחר כך היה שקט.

גולה מירה נהרגה בבריחה, במוות אשר היא בחרה בו ולא הגרמנים. היתה בת 31 במותה.

 באחד השירים שחיברה, שרובם אבדו, ואותו רבקה קופר בת דודתה זכרה בעל פה, היא כתבה:

**רק מילותי האסופות, הן לי תחמושת**

**ולבבי, המבקש להתנפץ, קורא דבריו**

**מתוך בתי השיר.**

**והשורות אשר כתבתי על הדף,**

**כמו זרועות הן נושאות את הרובה,**

**כמו כוחי המעונה המתפרץ, שואט,**

**למרוד!**

ממשלת פולין העניקה לגולה מירה את אות ההצטינות הגבוה ביותר - וירטוטי מיליטארי.

**זלדה טרגר – ניסנילביץ'**

נולדה בווילנה ב- 1920. שנות ילדותה עברו עליה במזרח פולין. היתה חברה בתנועת "השומר הצעיר". בגיל 16 באה לווילנה ללמוד בסמינר עברי לגננות. עם סיום הלימודים יצאה לחוות הכשרה בצ'נסטכוב. כשפרצה המלחמה ברחה לוורשה לחפש את אביה ומשם הגיעה לווילנה.

ב-22.6.1941, היום שבו פלשו הנאצים לברית המועצות, שוחררה זלדה מבית החולים לאחר מחלת טיפוס. בספטמבר 1941 הועברה עם יהודי וילנה לגטו. לאחר כחודש הצליחה לצאת מהגטו והסתתרה בעיר, במסווה של נוצרייה. במרס 1942 חזרה מרצונה לגטו והצטרפה למחתרת – פ.פ.או. היהודית בגטו. ביולי 1943 נאסרה ביחד עם אחרים מחברי המחתרת בידי המשטרה היהודית, כבני ערובה בדרישה להסגיר את איציק ויטנברג, מפקד המחתרת, ושוחררו כשויטנברג הסגיר את עצמו.

מדבריה של זלדה: "ב1- בספטמבר 1943 הוכרז על גיוס. כל הלוחמים חייבים להתייצב במקומותיהם. הסיסמה '**ליזה קוראת'** עברה מפה לפה. היה יום בהיר ושטוף שמש. באותו בוקר, כשיצאו הלוחמים לתפוס עמדות, הם קראו: יהודים אל תתחבאו, הצטרפו לשורותינו, אל תצייתו להנהגה הבוגדנית, תנו ידכם להתקוממות". אולם קולנו היה כקול קורא במדבר. רק צעירים מעטים נענו והצטרפו לפלוגתנו. חילקתי לכל לוחם בקבוק ובו חומר דליק (תוצרת עצמית), אחרים חילקו נשק קר ולוחמים אחדים החזיקו בידיהם אקדחים. מפקד הפלוגה ציווה עלינו לתפוס עמדות לקדם את פני האויב. עוד לפני שהספיק לסיים את דבריו הגיעו למקום מנהל העבודה ואחיו של גנס (ראש הגטו) וטענו שהאקציה היא לא חיסול הגטו, אלא שילוח למקומות עבודה. בעוד הם מדברים התפרצה מן העבר השני של הרחוב פלוגה של לאטבים מזוינים ובראשם איש הגסאטפו נויגבויר, סאדיסט איום אשר הטיל מוראו בכל העיר. הלוחמים המתינו לפקודה לפתוח בקרב. חשנו שמפקדנו נבוך ומהסס, ביודעו כי ההמון סביב לא יבוא לעזרתנו, ואנו מבודדים לחלוטין.

החיילים חיכו לפקודה והיא לא איחרה לבוא: "מספיק לשחק איתם. קחו אותם והוליכום מכאן!" התחילה התרוצצות ובריחה למחבואים. אלה שנותרו הובלו על ידי הלאטבים. הנשים נשארו עזובות בחצר.

אנחנו, חבריה של המחתרת הלוחמת, חשנו עלבון וכאב צורב למראה החצר המרוקנת. הבנו כי הניסיון להתנגדות גלויה ואמיצה בתוך הגטו נכשל בדקות אלה".
 (מתוך: "הפרטיזנית זלדה", עמ' 21-22)

בספטמבר 1943 חוסל גטו וילנה. זלדה וחבריה למחתרת יצאו ליערות רודניקי והקימו גדוד פרטיזנים יהודי בפיקודו של אבא קובנר. עוד לפני שעזבה את הגטו בעצמה הבריחה זלדה קבוצות אנשים ונשק מהגטו ליער.

זלדה סיפרה על הימים הראשונים ברודניקי: "בחודשים הראשונים היה נשקנו דל מאוד. למאה לוחמים היו 12 רובים ומעט אקדחים. כל יחידה חולקה לארבע קבוצות לוחמות, אחת לאספקה ואחת לסיור. היינו ישנים על הקרקע, כשהגשם והשלג מרטיבים את מקומות משכבנו."

על זלדה הוטל לשוב העירה. באחד ממבצעיה הרבים ליוו אותה שישה לוחמים. בתפקידה זה של מקשרת בין היער לעיר, הביאה זלדה נשק, ידיעות בגדים ותרופות ("כשהייתי מביאה את התרופות הללו ליער, היה הרופא שלנו מחבק ומנשק אותי: זלדה הצלנו עוד בחור" (עמ' 30). תפקידה הנוסף היה לנסות להעביר ליער את היהודים שנשארו בעיר לאחר חיסול הגטו. הגרמנים השאירו בחיים יהודים אשר עבדו למען מאמץ המלחמה הגרמני. חמש פעמים נפלה זלדה בידי הגרמנים והליטאים והצליחה להתחמק. באחת הפעמים שבהן ניצלה בעור שיניה והצליחה לשוב ליחידת הפרטיזנים ביער היא כתבה: "ניחוחות האביב מורגשים כבר באוויר. ביער אתה חש עצמך בן חורין, לא כלוא בין חומות, בסמטאות צרות, ומול עיניך פנים תאבי רצח. הנך לוחם בין לוחמים. ובכל זאת המחשבות מטרידות ואין מהן מנוס. אתה רואה לפניך את הגטו, את האנשים אשר לא זכו לשרוד ולהגיע עד כאן. אך מחר מחרתיים גם אתה עלול ליפול בקרב. אולם יש הבדל – אתה כבר זכית להשיב מלחמה..." (עמ' 35).

ביער החל הקשר בינה ובין בעלה – נתנאל (סנקה ) ניסלביץ'. ביולי 1944 נכנסו זלדה וחבריה עם הצבא האדום לווילנה. לאחר שחרורה של וילנה, החלה זלדה לפעול עם חבריה להעלאת יהודים ארצה. פעילות זו נקראה אחר כך בשם **"הבריחה**" וכללה ריכוז של יהודים והעברתם דרך גבולות באורח בלתי לגאלי.

זלדה עלתה ארצה ביוני 1946 באוניית המעפילים **"יאשיה ווג'ווד".** היא ובעלה השתקעו בנתניה, ושם נולדו בנה ובתה, ומשם עברו לתל אביב ואחר כך לרמת גן. בארץ היתה פעילה באיגוד יוצאי וילנה והרבתה להופיע בבתי ספר ולספר על תקופת השואה. זלדה נפטרה בשנת 1987.

**טוסיה (טובה) אלטמן**

טוסיה נולדה בשנת 1918 בעיירה ליפנו במערב פולין, בת למשפחה אמידה שומרת מצוות, עם יחס חם לציונות. טוסיה למדה בגימנסיה יהודית בעיר הסמוכה, וולוצלבק, אך קן "השומר הצעיר", שאליו הצטרפה בהיותה בת 11 – היה למרכז עולמה.

בגיל 14 היתה למדריכה בתנועה, ואחרי כן יצאה להכשרה בצ'נסטוכוב ובקוצר רוח חיכתה להגשמת ייעודה – עלייה לארץ ישראל.

עלייתה התעכבה בצו התנועה, כדי להמשיך ולתרום לתנועה בפולין. ערב המלחמה נבחרה טוסיה למרכזת הנהגה ב', שנועדה לפעול בשעת חירום. עם קריסת פולין בספטמבר 1939, הגיעה גם טוסיה לווילנה.

תוך זמן קצר החלו להגיע לליטא חברים שנמלטו ובפיהם הידיעות הקשות על גורל יהודי פולין הכבושה. מתוך הידיעות למדו טוסיה וחבריה על שיתוק פעילות קיני התנועה ועל החניכים הצעירים שנותרו ללא יד מכוונת במציאות החיים החדשה, תחת עול הכובש הגרמני.

טיפין טיפין החלו חוזרים לפולין הכבושה חברי הנהגה בוגרים. החזרה לפולין היתה פועל יוצא של תודעת האחריות התנועתית, הן בקרב ההנהגה הראשית והן בקרב פעילי התנועה.

טוסיה אלטמן, חברת ההנהגה הראשית של השומר הצעיר, יצאה מווילנה בדרך לוורשה. היא נתפסה בניסיון הראשון לחצות את הגבול. לקראת סוף שנת 1939 הצליחה טוסיה לחצות את הקווים ולשוב לוורשה הכבושה. לאחר שחצתה את הגבול, בתחנת הגבול בביאליסטוק, היא פגשה במקרה את דודניתה רניה ובעלה. לילה קר ושלג ירד. השיחה היתה חטופה, מגומגמת ומקוטעת. משפט אחד נחרת בזיכרונה של רניה. כאשר שאלה את טוסיה מדוע היא חוזרת לוורשה, היא ענתה: "הם צריכים אותי שם".

טוסיה הביאה עמה את הרצון לשקם את התנועה כגוף מאורגן בכל רחבי האזור הגרמני.

מתוך מכתב שהגיע לארץ מוילנה:

**וילנה,18.12.39**

**… היום קיבלנו מכתב מטוסיה. היא בוורשה. המכתב כתוב פולנית, וזה התרגום המדויק:**

**זליג יקר!**

**הפעם רק מילים מספר. משפחתנו {התנועה} נמצאת במצב קשה מאוד, במצב הרבה יותר גרוע משתיארת לך. המלחמה הרסה אותה כמעט כליל. מובן, הנני משתדלת לעזור לה וכבר השגתי עבודה. אעשה את כל האפשרי. הערכתי את המצב באופן אופטימי מדי.**

 **כתוב!
 שלום, טוסיה**

 **המכתב מובן לכם בוודאי ואינו דורש פירושים.**

 **ההנהגה הראשית בריכוז וילנה.**

טוסיה היתה לאחת השליחות המרכזיות של התנועה לגטאות ברחבי פולין הכבושה. בשליחותה פעלה ללא לאות בארגון קני התנועה לתאי פעילות מחתרתית, ובאישיותה גילמה את סמכות מרכז התנועה והיתה מעורבת בהכרעות לגבי שיטות הפעולה בקנים רבים.

בשובה לוורשה נמנעה מלספר על הבדידות, החרדה והמתח שמלווים את נסיעותיה המסוכנות, והתמקדה בתיאור המתרחש. את רגשותיה ביטאה במכתבה האחרון מגטו ורשה, מראשית אפריל 1942:

**"…ישראל גווע לעיני ואני פוכרת ידיים ואיני יכולה לעזור לו…… יש לי רק תשוקה אחת: להודיע לעולם, כי ישראל כה חולה. הרי זה הידיד הטוב ביותר, ואף שאין לעזור הרבה באופן ממשי, בכל זאת ההכרה בלבד, שמישהו מלוונו, ולו רק במחשבה, בדרך הייסורים – מביאה עמה הקלה…**

**… מי יודע, מה יהיה בי עד שתקבל את המכתב הזה…**

#  טוסיה"

לפני מותה פעלה טוסיה בשותפות עם אריה וילנר להשגת נשק והברחתו לאי"ל (ארגון יהודי לוחם) בגטו. עם נפילת גטו ורשה באפריל 1943 היתה טוסיה הפצועה בין הלוחמים המעטים שהצליחו לברוח מן הבונקר במילא 18 דרך תעלות הביוב ולעבור לצד ה"ארי".

 ב- 24.5.1943 פרצה דליקה בבית החרושת לצללויד, שבו הוסתרו טוסיה ולוחמים יהודים נוספים, ששרדו את המרד בגטו ורשה.

צביה לובטקין**: "טוסיה ואיתה עוד חברה – שמה הפרטי היה שיפרה – נתפסו בידי השוטרים ושתיהן נמסרו לידי הגרמנים שהביאון לבית חולים. לאחר ימי עינויים מתו מפצעיהן".**

בת 25 היתה במותה.

**פרומקה פלוטניצקה**



**פרומקה פלוטניצקה, חברת "דרור" והארגון היהודי הלוחם בגטו ורשה**

**פרומקה – כך קראו לה בבית ילדותה, כך גם קראו לה בתנועה, ללא ריכוך כלשהו, ללא שמץ של פינוק. כך הכרתיה.**

**קווי פנים מפורשים, נקיים. מצח רם מתחת לשיער חלק אצלו לפניה ביטוי של חומרה. רק בחיתוך הסנטר ובזוויות הפה גנוז קו של רוך.**

**וכדמותה כן היתה: לכאורה מתונה, מרוכזת, קרה במקצת – פרומה. לאמיתו של דבר, אדם בעל לב רוטט, חם שכאילו צבר את חום הגוף כולו – פרומקה.**

 (מתוך: "חנצ'ה ופרומקה", בעריכת זרובבל גלעד, הקיבוץ המאוחד, 1946)

פרומה נולדה בשנת 1914 בעיירה הקטנה פלוטניצה הסמוכה לפינסק במזרח פולין, בת למשפחה חרדית. פרומקה היתה הבת האמצעית, ולה שני אחים ושתי אחיות.

בעקבות פוגרום שביצעו פורעים פולנים ביהודי העיירה בסוכות 1920, עזבו כל יהודי העיירה את המקום ועברו לפינסק. עקב המצוקה הכלכלית הקשה של המשפחה, נבצר מפרומקה ומאחותה הצעירה, חנצ'ה, ללמוד בבית הספר. האחות הגדולה, שהצליחה להיכנס לגימנסיה, לימדה את אחיותיה הצעירות והשתתפה בפרנסת הבית על ידי מתן שיעורים פרטיים. פרומקה תרמה אף היא את חלקה לפרנסת המשפחה בשמשה כעוזרת לתופרת.

בעקבות אחיהן הגדול, אליהו, הצטרפו פרומקה וחנצ'ה לתנועת הנוער **"פרייהייט",** שם הפכה פרומקה במהירות לדמות מרכזית ואף צורפה להנהגה הארצית של התנועה.

עם פרוץ המלחמה היתה פרומקה אחת מני רבים שפילסו את דרכם למזרח, במטרה לעלות משם ארצה. כשהחלו מגיעות הידיעות על גורל חברים לתנועה תחת שלטון הכיבוש הגרמני, היתה פרומקה הראשונה שחזרה לפולין, משורה ארוכה של חברי תנועות הנוער שחזרו לפולין, ומיד נרתמה לפעילות של שיקום קן התנועה בעיר.

בשנות המלחמה היתה לדמות מרכזית בפעילות המחתרתית של התנועה. בשליחות התנועה עברה בכל רחבי פולין הכבושה, בימים הקשים והמסוכנים ביותר.

**"הנערות הגיבורות, חייקה, פרומקה והאחרות, הן נושא הראוי לעטו של סופר גדול", כותב עמנואל רינגלבלום. "נערות אמיצות וגיבורות נועזות, הנוסעות הלוך ושוב לערים ועיירות בפולין. מצוידות בתעודות אריות כפולניות או אוקראיניות…מדי יום הן נתונות לסכנות הגדולות ביותר. הן סומכות על מראה פניהן הארי ועל המטפחות העוטפות את ראשיהן. הן מקבלות על עצמן את השליחויות הקשות ביותר וממלאות אותן בלי להניד עפעף וללא צל של היסוס. יש צורך לנסוע... ולהבריח "סחורות טריפה", כגון פרסומים מחתרתיים, תיעוד, כסף – את הכל הן תעשינה כדבר טבעי ומובן. צריך להציל חברים...– מקבלות הן על עצמן את השליחות. שום מניעות ומכשולים אינם עומדים בפניהן... צריך להתוודע אל הממונים הגרמנים על הרכבת, כי לשם רשאים לנסוע רק בעלי רשיונות מעבר מיוחדים, והן עושות את הדבר בפשטות, כאילו היה זה מקצוען ומגיעות למקומות שאליהן לא הגיע אף נציג של מוסד יהודי כלשהו. הן הראשונות שהביאו את בשורת הטרגדיה של וילנה. והראשונות שהביאו דברי עידוד וסיוע לשארית הפליטה בווילנה. כמה פעמים ראו את המוות עין בעין? כמה פעמים נעצרו, כמה פעמים נערכו אצלן חיפושים?… באיזה פשטות וענווה הן מדווחות על נסיעותיהן ברכבות, שמהן חוטפים נוצרים, גברים ונשים, לעבודה בגרמניה. האישה היהודיה רשמה דף מפואר בהיסטוריה של מלחמה זו. והחייקות והפרומקות יתפסו בהיסטוריה זו מקום ראשון"…**

בישיבה שנתקיימה במעון התנועה בגטו ורשה, ובה הוחלט על הקמת "הארגון היהודי הלוחם", נקבעה פרומקה כחברת המשלחת לצד ה"ארי" – יחד עם טוסיה אלטמן, לאה פרלשטיין ואריה וילנר- במטרה ליצור קשרים ולהשיג נשק.

עם שובו של מרדכי אנילביץ' לגטו ורשה, לאחר נפילת מפקדו הראשון של האי"ל, יוסף קפלן, נשלחה פרומקה במקומו לבנדין כדי לסייע בארגון האי"ל במקום.

עשרות מכתבים הגיעו מפרומקה לחברים בארצות הניטרליות ומשם לארץ ישראל, ובהם ידיעות, במילים מוצפנות, על הנעשה בתופת הנאצי. במכתבה האחרון לארץ ישראל, ב- 17.7.43, מתארת פרומקה בפשטות מזעזעת את אתרי הרצח, שבהם חוסלה יהדות פולין, ואת התוצאות הטרגיות של מרד גטו ורשה. דבריה האחרונים במכתב היו: **"... אנו עומדים לפני ימינו האחרונים. כל תנועות הנוער אינן מונות עוד כיום ביחד אלא מאות אחדות. תקוותנו להיפגש עם מולדת – לא תתגשם לדאבון לבנו.."**

פרומקה נהרגה לאחר קרב, בבונקר האי"ל בבנדין, כשהאקדח בידה, ב3- ביולי 1943. בת 29 היתה במותה.

**רוז'ה רובוטה**

רוז'ה נולדה בשנת 1921 בצפון מזרח פולין, ולה אחות ואח חולני. אביה היה בעל חנות למוצרי ברזל. בכיתות הנמוכות של בית הספר היסודי לא התבלטה רוז'ה במיוחד בקרב חבריה, אולם דבר אחד משך את תשומת לבם של הילדים - רוז'ה הביאה עמה לעתים קרובות עם אחיה הקטן והחולה, ואותו היתה משתפת בכל משחקיה, ואפילו מוותרת עליהם למענו. היא טיפלה בו במסירות ובתבונה, שלא תאמו את גילה הצעיר.

בהיותה בכיתה ו' הצטרפה רוז'ה לתנועת השומר הצעיר, בעיקר משום שדודיה היו ממנהיגי התנועה בעיירה. בפעילות התנועה, היא בלטה במסירותה לחברים ולרעיון התנועתי, הצטיינה באיסוף כספים לקק"ל והיתה הראשונה בגדוד שהוטל עליה להדריך חניכים צעירים.

בגיל 17 נבחרה להנהגת הקן ולמועצת המדריכים.

עם כיבוש העיירה על ידי הגרמנים, נחרב הרובע היהודי ובו ביתה של רוז'ה, והמשפחה עברה להתגורר בבית סבה וסבתה. רוז'ה ואחותה, כרבים מיהודי העיר, נאלצו לצאת לעבודות פרך מלוות בהשפלה יומיומית.

בנובמבר חוסלה הקהילה היהודית בעיירה. רבים מיהודי העיירה נשלחו להשמדה במחנה טרבלינקה. רוז'ה ובני עירה האחרים, נשלחו לאושוויץ. אלה מהם שלא נרצחו מיד עם הגיעם למחנה הקפידו לשמור על קשרים חזקים ולסייע זה לזה.

רוז'ה, שעבדה במחסן הבגדים, הסתכנה לעתים תכופות בלבישת בגדים מתחת למדי האסיר שלה כדי להמירם במצרכים למען חבריה. במחנה, בתנאי הרעב והמצוקה, אימצה רוז'ה את *וליבציה*, נערה בת 15, וטיפלה בה במסירות ודאגה כפי שטיפלה בעבר באחיה. נוצר סביבה חוג גדול של ידידות ומעריצות, והיא הפכה למנהיגה בקבוצתה.

כאשר ההכנות הכלליות להתקוממות המחתרת הכללית באושוויץ היו בעיצומן, הוטל על הקבוצה היהודית להביא כמויות חומר נפץ מבית החרושת אוניון, לשם ייצור פצצות במחנה. רק קבוצה קטנה של בחורות, שעבדו במחלקת חומר הנפץ, הועסקה במקום בו סיימו את הכנתו של חומר הנפץ. בחורות אלה היו נתונות להשגחה גרמנית קפדנית ביותר.

נח זבלדובסקי, מראשוני חבריה של קבוצת המחתרת ובן עירה של רוז'ה, פנה אליה בבקשת סיוע. הודות לקשריה עם הנשים וכוח השפעתה, הצליחה רוז'ה לשכנע מספר נערות לשתף פעולה ולהתחיל באיסוף החומר.

בתוך קופסאות גפרורים ובשקיקים קטנטנים שהוסתרו בכיסי בגדיהן של האסירות, הן הצליחו להעביר לרוז'ה, מדי פעם, במשך חודשים ארוכים, כמויות קטנות של חומר נפץ.

רוז'ה הסתירה את חומר הנפץ בתאה, ובאמצעות הדסה, אף היא עובדת באוניון במחלקה אחרת, הועבר החומר לישראל גוטמן ויהודה לאופר. שניהם החביאו את חומר הנפץ בתחתית כפולה, שהותקנה בידי נפח חבר במחתרת, בצלחת האוכל שלהם.

חלק מן החומר הועבר למחנה אושוויץ 1, וחלק אחר נשלח ביוזמתה של רוז'ה, בתוך עגלות שהיו מובילות מתים לקרמטוריום בבירקנאו.

קופסאות שימורים ריקות שימשו להתקנת הפצצות הפרימיטיביות.

תהליך השמדת היהודים בגז במחנה הואט בסתיו 1944, וברור היה כי אנשי הזונדרקומנדו יירצחו בקרוב. ביום שהגיעה הידיעה ששלחו אנשי המחתרת הכללית, כי עומדים להכין טרנספורט שני של אנשי הזונדרקומנדו (הראשון כלל 160 אסירים, שנרצחו מחוץ לשטח המחנה), פרץ המרד, שהקיף במשך דקות ספורות כמה מאות איש מבין עובדי הזונדרקומנדו.

הקרמטוריום ותא הגזים מס' 4 נשרפו ופוצצו כליל. בקרב פנים אל פנים נהרגו ארבעה אנשי אס-אס ונפצעו רבים. האסירים פרצו את הגדר שהקיפה את הקרמטוריום, ומאות התפזרו בסביבה. איש מהם לא שרד את המצוד אחריהם, בו השתתפו מעל לאלפיים גרמנים. נקמתם האכזרית לא ידעה גבול.

לגרמנים היה ברור כי חומר הנפץ הוצא ממחסני אוניון. הם אסרו שתי בנות מעובדות המחלקה וקאפו יהודי, אדם רשע ואכזר. שלושתם שוחררו במהרה, משום שהקאפו לא התקשה להוכיח להם שהוא היה נאמן להם, ולכן לא היתה לו יד בפרשה.

כעבור שבועיים נאסרו שלוש נערות שהשתתפו בהעברת חומר הנפץ: **אלה גרטנר, אסתר וייסבלום ורגינה ספירשטיין.**

הן נעצרו בגלל סוכן נאצי, עציר יהודי למחצה - **אוגן קוך** -שהצליח לפתות את אלה גרטנר הצעירה, במתנות ובמילים חלקלקות, לתת בו אמון ולספר לו על חלקה במרד.

הנאצים הפעילו עינויים קשים כדי לחלץ מפי הנערות הצעירות את כל הידוע להן.

כעבור יומיים התרחש הנורא מכל: **רוז'ה רובוטה** נאסרה. האסירות הצעירות לא עמדו בעינויים. מתח וחרדה פשטו בקרב אנשי המחתרת: **רוז'ה** הרי הכירה רבים מהם.

היא הכירה היטב את שמותיהם וידעה על אופי פעילותם. הם היו בטוחים כי תישבר. האם אפשר להאשים אדם שכלו כוחותיו בחדר האפל, בשעה שרומסים את גופו, חורכים אותו באש סיגריות, שוברים אצבעות ותולשים שערות? היכול אדם לעמוד בעינויים אלה ימים ולילות, מנותק מכל באפלת מחנה הריכוז?

עברו ימים. מדי יום הובילו את **רוז'ה** מן הבונקר בו היתה אסורה למחלקה הפוליטית. בערב החזירוה עם חברותיה. בגדיה היו קרועים ובחלקי הגוף החשופים נראו פצעים שותתים דם. את פניה היה קשה לזהות. היא הלכה בין שני אנשים שתמכו בה, וכוחותיה הולכים וכלים.

באותם ימים פנה אל אנשי המחתרת יעקב קז'לצ'יק, הקאפו של הבונקר, והציע להם להכניס בלילה לתוך הבונקר את נח, בן עירה וידידה של רוז'ה משכבר הימים.

למרות החשש שזוהי מלכודת, הפיתוי להיפגש עם **רוז'ה** ולשוחח עמה היה חזק מכל הסיכונים.

יעקב הצליח לשכר את הנאצים השומרים והכניס את נח לתוך המסדרונות האפלים של בית המוות, בלוק 11 באושוויץ 1.

**רוז'ה** שכבה על הבטון הקר. תחילה לא הכירה אותו, אך אט אט התאוששה. היא סיפרה לנח את קורות הימים האחרונים. היא מסרה לו, כי **לא** הזכירה למעניה את שמות חברי המחתרת בחקירתה, וכי אמרה להם כי ביוזמתה מסרה את החומר לזונדרקומנדו. היא הטילה את הכל על מישהו שידעה בבטחה כי נהרג במצוד, וביקשה למסור לחברים כי אין להם מה לחשוש. שמה הוא האחרון בפרשה הזאת שייוודע לגסטפו. קשה להיפרד מהחיים, אך היא לא הצטערה על המעשה. רק בקשה אחת היתה לה: שבאחד הימים יגיע מישהו מאנשי המחתרת לעולם החופשי, ועליו היא מטילה את חובת הנקמה.

ב-6.1.1945 נקראו כל עובדות אוניון לחזור בשעה מוקדמת מן העבודה במחנה. בכל שנות כלאן, לא זכרו האסירות אפילו מקרה אחד שבו הפסיקו את עבודתן לפני הזמן. באותו אחר הצהריים הוצאה לפועל התלייה. ניתלו ארבע הצעירות שבזכותן התקיים המרד היהודי באושוויץ, **המרד היחיד שהיה במחנה הריכוז הגדול ביותר.**

רוז'ה היתה שלווה בעלותה לגרדום. מרצונה ויתרה על ליווי התליינים. היא ניגשה לעץ התלייה בכוחותיה היא, על אף תשישותה לאחר ימי העינויים הרבים. הנשים הרבות שחזו מאונס במראה, קלטו רק מילה אחת מפיה: **נקמה!**

בלעדיה לא היה מתקיים מרד הזונדרקומנדו היהודי בבירקנאו.

בת 24 היתה במותה.

**צביה לובטקין (צוקרמן)**

צביה נולדה בשנת 1914 בעיירה ביטן שבמזרח פולין. למשפחה דתית שבה היו חמש בנות ובן אחד. האב עסק לפרנסתו במסחר במצרכי מכולת. הוא איפשר לבנותיו לרכוש השכלה כללית אצל מורה פרטי. צביה ואחותה, בוניה, היו חברות בתנועת הנוער החלוצית "פרייהייט" (דרור).

בזכות אישיותה המיוחדת הפכה צביה לדמות מרכזית בתנועה ולחברה בהנהגה הראשית. לימים היתה גם חברת מרכז "החלוץ".

כרבים מאזרחי פולין וראשי הציבור היהודי, הגיעה צביה בראשית המלחמה לליטא. בתחילת 1940 חזרה צביה לפולין הכבושה, כדי ליטול חלק בפעילות תנועתה במחתרת. בתקופת הכיבוש היתה צביה לדמות המרכזית בשיקום פעילות תנועתה בוורשה כאחראית על הקשרים הארגוניים והכספיים עם היודנראט והג'וינט, ועסקה בחידוש חוות ההכשרה, בהקמת קיבוץ עירוני, בכינון מטבח לחברים, ובפעילות חינוכית מסועפת, כולל הקמת גימנסיה במחתרת ועוד.

באביב 1942 נמנתה צביה עם גרעין "הגוש האנטי פשיסטי", ההתארגנות הראשונה של ארגון לוחם בגטו ורשה.

בכל תקופת האקציה הגדולה בקיץ 1942 היתה צביה בגטו.

ב 28 ביולי 1942, שבוע אחד בלבד לאחר התחלת האקציה, הוקם הארגון היהודי הלוחם על ידי התנועות החלוציות (החלוץ – דרור, השומר הצעיר ועקיבא). מספרת צביה: "התלבטנו מה שם נקרא לארגון זה. רצינו לבטא בו את תמצית מאוויינו – שם שייהפך לסמל. היו הצעות: "ארגון ציוני לוחם", "ארגון חלוצי לוחם" וכו'. לבסוף הוחלט: **"הארגון היהודי הלוחם"**(אי"ל)**.** מאז הקמתו של **אי"ל** מילאה צביה תפקיד חשוב בעיצוב דמותו ודרכו. היא היתה חברת "הוועד היהודי הלאומי", שהיווה את ההנהגה הפוליטית של הארגון, וחברה ב"ועדת התיאום" עם הבונד. נטלה חלק בהתנגשות המזוינת הראשונה עם הגרמנים בגטו, בינואר 1943, ובמרד גטו ורשה באפריל אותה שנה.

בתום שלושת ימי הקרב הראשונים, יצאה צביה לפקוד פלוגות אחרות של הארגון. שם גם נודע לה כי מפקדת הארגון נקלעה לבונקר במילא 18 ולשם היא שמה פעמיה: בבונקר זה התרכזו 120 לוחמים וביניהם אחדים מהמפקדה. צביה היתה בין הלוחמים המעטים ששרדו את המרד ויצאו לצד ה"ארי" של ורשה דרך תעלות הביוב. צביה היתה חברה בפלוגות שרידי האי"ל במרד ורשה הפולני, ולאחר דיכויו מצאה מחסה בדירת מסתור עד לשחרור העיר בינואר 1945.

לאחר המלחמה היתה צביה פעילה בקרב **"שארית הפליטה"** ובארגון **"הבריחה".**

ב- 1946 עלתה לארץ.

צביה ושותפה לדרך ולחיים, יצחק (אנטק) צוקרמן, היו בין מקימי קיבוץ "לוחמי הגטאות", ו"בית לוחמי הגטאות".

ב- 1976 נפטרה. על אבן המצבה נחקק רק **– "צביה".**

"צביה" – היה כינויה של פולין בכל התכתובות עם נציגי היישוב והמוסד לעלייה ב', שנבע מהיותה מרכזת מחלקת ההכשרות בתנועת "החלוץ".

**"צביה" – היה לשם שסימל את גבורת מורדי הגטאות.**

**גוסטה (יוסטינה) דוידזון -דרנגר**

גוסטה, ובשמה העברי טובה, נולדה בקרקוב בשנת 1917. עם סיום לימודיה בבית הספר העממי, השתלמה באולפן לשפות זרות. מנעוריה היתה חברת תנועת הנוער הציונית "עקיבא", תחילה כראש קבוצה ומשנת 1938 כחברת מרכז התנועה.

גוסטה ערכה את עיתון השכבה הצעירה וניהלה את הכרוניקה של התנועה.

ב- 22.9,1939, מיד לאחר כיבוש העיר על ידי הגרמנים, נאסרו גוסטה ובעלה שמשון, אף הוא מראשי התנועה, באשמת השתייכות לחוג אנטי נאצי. לאחר שחרורם, תמורת כופר נפש ששילמה משפחתה של גוסטה, החלו בשיקום התנועה ובפעילות מחתרתית, בעיקר בנושאי חינוך.

בקיץ 1942 היתה גוסטה אחת ממייסדי ארגון המאבק המזוין בקרקוב, "הארגון הלוחם של הנוער החלוצי". העיתון המחתרתי, "החלוץ הלוחם", היה לביטאון חברי הארגון, שהחל עוסק בזיוף תעודות לצורכי חברי הארגון ולהעמקת הקשר עם חברי מחתרת פולניים.

הפעולה הדרמטית ביותר התרחשה בליל ה - 22.12.1942, בהתקפה שביצעו חברי הארגון על בית הקפה "ציגנריה" במרכז העיר, שהיה מקום מפגש של קצינים גרמניים. בפעולה נהרגו 11 גרמנים ונפצעו 13.

לבושים בבגדי שוטרים פולנים, שאותם סיפקו להם ידידיהם מן המחתרת הפולנית, החלו החברים עושים דרכם באפלה לכתובות המסתור.

גוסטה ובעלה שמשון נדרו נדר שאיש לא יישאר בחיים ללא רעהו.

חברי המחתרת נאסרו בזה אחר זה, וכשנתפס שמשון הסגירה גוסטה את עצמה ב- 18.1.1943. לאחר עינויים בתא יחיד, העבירוה לתא קולקטיבי, מס' 15, ובו פגשה חברות למחתרת וחניכות שלה מן התנועה. גוסטה המשיכה להיות כאן המחנכת, וחברותיה לתא, גם האסירות הפליליות הפולניות, קיבלו ברצון את מרותה ואף ניהלו "משק משותף".

בתא הכלא התנהלו שיעורים ושיחות על נושאים שונים, כאן היו שרים בצוותא – שירים בפולנית, עברית ויידיש.

בכלא תרגמה גוסטה לפולנית את שירו של המשורר גבירטיג, שנספה באקציה בקרקוב - "העיירה בוערת". היא אף תרגמה והלחינה את הקטע משיר השירים "כי הנה הסתיו עבר". בשבתות היו עורכות "עונג שבת", שרות וקוראות שירים, מהם שחוברו בכלא.

בסוף חודש מרס הגיעה לתא הכלא, לאחר עינויים קשים, גולא מירא, חברת המפלגה הקומוניסטית ודמות מרכזית במחתרת בקרקוב.

על האווירה ששררה בכלא מעידה פסיה וארשבסקי.

"כלל לא הרגשנו שכלואות אנו, היינו בצוותא עם אנשים גדולים, גוסטה ומירא, ועין בעין עם המוות, ולא היו בינינו כל מחיצות. כל אחת מאתנו היתה גיבורה, אך אלו היו דמויות המופת. בכל ימי המלחמה לא זכיתי לרגעי עלייה כאלה, כשם שזכיתי בכלא. מכאן שאבתי כוח לשאת הכל עד קץ במלחמה".

בהיותה בכלא כתבה גוסטה, בשמה המחתרתי – יוסטינה – את זיכרונותיה.

ב- 29.4.1943, בעת שהובלו למחנה פלשוב, הצליחה גוסטה להימלט, יחד עם חברים לכלא, במבצע בריחה שאורגן על ידי בעלה.

ב- 11.11.1943 נלקחה גוסטה ממקום מסתורה על ידי הגסטפו ומאז לא נודע גורלה.

**מתוך "יומנה של יוסטינה":**

**(האקציה בקרקוב): היה שקט מוחלט. לא יריות, לא צעקות, אף לא קולות של בכי. בכל זאת נטושה שם אקציה. מרחוק אפשר היה לראות את השוטרים המקיפים בשרשרת הדוקה את הרובע. אולם הכל התרחש שם בשקט מוחלט… הרחובות היו ריקים. רק בשתי נקודות התרכזה האקציה: לפני בניין לשכת העבודה, מקום שבו מיינו את האנשים – כשירים לעבודה, ושאינם כשירים- וב"כיכר האחווה", מקום הריכוז של כל הנידונים למיתה…**

**במשך יום אחד בלבד הוצאו מקרקוב שבעת אלפים איש… ברובע נשארו שבעת אלפים איש. בכל בית אבל ומספד, איש לא פקפק עוד, כי במוקדם או במאוחר יאבדו כולם…**

**לאחר שני הניסיונות הקשים ביערות שנסתיימו בכישלון, הבינו שאין השעה יאה עתה לראות בהם שדה פעולה… נסתמנה איפוא תוכנית חדשה. הנה נמצאים הם בעיר הבירה… הרי יכולים הם לפעול כאן במקום שבתם. בלי הצורך להקים מנגנון סודי גדול ביער… פה כל התקפה שיכולה להתבצע בידי לוחם אחד או שניים, עשויה להדריך את מנוחת השלטונות. ואף יותר מזה, יש לזעזע את ביטחונם העצמי ויהירותם… יש להוכיח להם, כי העם הנרמס התעורר, כי נשא סבלו בדומייה רק עד בוא מועד, כי עתה ממשמש ובא אביב העמים לו ציפו בכיליון עיניים…**

**מי יוכל לערוב להם שיזכו להגיע לאביב המיוחל? יום יום היו צפויים למוות.. מוכרחים היו לפעול מיד, ובאורח כזה שהאויב ירגיש את כל עוצמת המרי שלהם. לפיכך החליטו לרכז את הפעולה בקרקוב ומכאן להרחיבה לערים גדולות אחרות… פה בגטו שומה עליהם לעשות חשבון עם הבוגדים מבית, עם אלה אשר מכרו את אחיהם ובני עמם במחיר מטבעות כסף מועטים, או במחיר הבטחה להשאירם בחיים…**